**A Házasság szentsége**

2019. 12. 12.

**György atya:**

1. **Mi a házasság szentsége?**

• A Katolikus Egyház Katekizmusából idézek: „Az Újszövetség szentségeit Krisztus alapította, a számuk hét, és ezek: a keresztség, a bérmálás, az Oltáriszentség, a bűnbocsánat, a betegek kenete, az egyházi rend és a házasság szentsége. A hét szentség a keresztény élet minden fontos pillanatát és állomását érinti: a szentségek a keresztények hitéletéhez megadják a születést és a növekedést, a gyógyulást és a küldetést.” 1.

• A teremtés könyvében, a szentírás elején megjelenik a házasságról szóló tanítás. „Megteremtette tehát az Isten az ember a maga képére; Isten képére teremtette őt, férfinak és nőnek teremtette őket. Isten megáldotta őket, és azt mondta nekik az Isten: „Szaporodjatok és sokasodjatok, töltsétek be a földet!” (Ter. 1, 27-28.a.)

Ebben az üzenetben már benne van, hogy mennyire rendkívülinek tartja az Isten a házasságot. „A saját képmására teremtette, és férfinak és nőnek teremtette” ez a mondat már gondolkodásra indít. Miben lehetünk mi az Isten képmása? Miben vagyunk mi hasonlóak Őhozzá? Ez nem más, mint a szeretet. Isten maga a Szeretet! Ő a Szentháromság közösségének a szeretet megvalósulása.

• Nem gondoltam volna még néhány évvel ezelőtt, hogy mennyire fontos volt a bibliában ez a mondat, hogy „férfinak és nőnek teremtette” A mai világban, mikor megkérdőjelezik az ember identitását és nemiségét, nagyon fontos hangsúlyoznunk és ragaszkodnunk az Isten tanításához. (homoszexualitás és gender problémájára gondolok) Lássuk be, hogy ezek a törekvések a mai világban nem veszélytelenek. Egyes emberek törekvése az emberi értékek lerombolása, kigúnyolása, és tönkretétele. Ez ellen küzdenünk kell.

* Jegyesoktatáson a fiataloknak el szoktam mondani, hogy a szentségek Isten szeretetének a kiáradása, melyek segítenek az életben, hogy jól hozzuk meg a döntéseinket. Hangsúlyozom nekik, hogy a házasság szentsége nem csupán arra a félórára vonatkozik, hanem az egész életükre. Ha szükségük van Isten segítségére, mert elfogyott a szeretetük egymás iránt, vagy a türelmük, ha nehéz a megbocsátás, vagy a bocsánatkérés, akkor hittel fordulhatnak Istenhez, hogy, Uram segíts. Úgy, mint a gyógyulásra várok Jézus idejében. Ehhez fontos a hit, és a bizalom az Istenben.

1. **Mielőtt a házasság szentségét kiszolgáltatja az egyház. Négy fontos kérdést tesz fel a feleknek, hogy megvizsgálja a szándékuk komolyságát, érettségüket.**

**Az első kérdés** így hangzik:

**N. , megfontoltad-e Isten előtt szándékodat, és szabad elhatározásodból jöttél-e ide, hogy házasságot köss?**

Két kérdés: Megfontoltság és szabadság.

Ma azt tapasztaljuk, hogy a fiatalok nagyon nehezen tudnak dönteni, és elköteleződni. Mi ennek az oka?

Életünkben nagyon gyakran kell meghozni döntéseket. Pl. hogy mikor fekszem le, és mikor kelek fel. Hogy összeveszek valakivel, vagy meg tudom beszélni vele a dolgokat stb.

Ezekben a dolgokban szabadságom van nagyjából. Ha meghoztam egy döntést, akkor át tudom gondolni, hogy másként is dönthettem volna. A döntéseimnek következményei vannak. Természetesen vannak nagyon nehéz döntések is az életben, mikor két rossz közül kell választanom, de nagyon fontos, hogy figyeljek a lelkiismeretem szavára.

**György atya:**

Az én döntésem a papságra. –

**Balu:**

Különös dolog, de ma az emberek könnyebben döntenek úgy, hogy tetováltatnak magukra valami figurát, mint, hogy elköteleződjenek valaki mellett. Pedig mindkettő életünk végéig tartó döntés.

Elképzelésem a házasságról igen hiányosak voltak. Ennek részben oka szüleim válása. Nem volt példa előttem, se jó, se rossz. De hogy tágítsam a kört, mindkét nagybátyám szintén elvált. Egyedül a Nagyszüleim és Keresztmamám tartotta bennem a gondolatot, lehet végig kitartani a párom mellett. Úgy gondoltam azok válnak el, akik nem tartanak ki a párjuk mellett, mivel a házasság egy nagy-nagy küzdelem. Tehát egy dolgot elhatároztam a házasságommal kapcsolatban, a párom mellett kitartok.

Julcsival mikor megismerkedtem, a főiskolán, lenyűgözött a kreativitása. Irigykedve figyeltem, ahogy tervezés tantárgyból mindig a legjobbak között szerepelt, tanárai elismerték, kiemelté tehetségét. Én nem voltam valami penge a tervezés tantárgyból, már akkor is a szerkezetek vonzottak jobban, de hát én is építésznek készültem. Julcsi első munkahelye egy belsőépítész üzletben volt, ahol, mint dizájnerként is alkalmazták. Én megvoltam győződve, hogy Julcsi majd betör a belsőépítészeti piacra, menő építész lesz, rengeteget fog keresni, eltartja majd a családot. Én majd elleszek mellette, segítek neki mindenben, de felvállalni a családfenntartó szerepét azt nem. DonQiote és Szancso panza szereposztásban az utóbbiról álmodoztam. Aztán mégis nekem kellett felülni a lóra, és nem a szamár jutott nekem. Isten terve más volt. Julcsi főállású anyuka, én családfenntartó, és természetesen megkaptam a küzdelmet is.

Az előbb említettem, hogy a házassággal kapcsolatban van egy elhatározásom, kitartok a párom, Julcsi mellett. De az ördög nem alszik, és már az elején elkezdődtek a próbatételek. Estemben édesanyám volt a próbatétel, a leszakadás a szülőktől nehezen ment. Én voltam a kisebb testvér, nélkülem már végleg üres lett a szülői ház. Többször válaszút elé kerültem, édesanyámra vagy Julcsira hallgassak, pl, hogy hol töltsük a szentestét, mikor menjenek a gyerekek az egyik vagy másik nagyszülőhöz. Bevallom nem tudtam mindig Julcsi mellett dönteni, és ezt persze ő sérelmezte. Meg nem értettség, és csalódás érzése volt bennem ilyenkor.

**Julcsi:**

Amikor megismertem Balázst, akkor sok döntést hozott magával számomra. Sajnos nem volt a homlokára írva! ☺

A főiskolán az előadásokon ült mögöttem. A szünetekben kezdtünk el beszélgetni, a jegyzeteket egymás segítségével egészítettük ki. Kezdtünk jóba lenni. Persze csak úúúúgy, nem úúúúgy. ☺ Megpróbáltam nem a gyönyörű mosolyát figyelni, a vonzó magas sudár alakját, a fürtösen göndör sűrű barna haját. Mert nekem akkor már volt egy vőlegényem.

A beszélgetések azonban kezdtek egyre bensőségesebbek lenni. Elkezdett hiányozni, ha valamiért nem jött órára.

Amikor megláttam, hogy a nagymenő, laza fiúk között, a lépcsőn lefelé, előveszi az összehajtogatott nejlon bevásárlószatyrot, hogy hazafelé bevásároljon, akkor kifejezett melegséget éreztem a szívem táján.

Volt egy elképzelésem Balázzsal kapcsolatban. Úgy gondoltam, hogy egy kedves, vidám családban él, egy szép családi házban, ahol a poszterekkel telerakott padlásszobájába, reggel, anyukája bekészíti a friss ropogós zsemlét kávéval.

Amikor később meghívott, döbbenten mentem el vele egy sivár lakótelep lakásba, ahol anyukája fogadott, akivel kettesben élt.

Sokáig nem hagyott ez a kép nyugodni, mikor jó sok év után, egyik szombat reggel, ahogy a kicsik ugrabugráltak a fejünk fölött és mi meghatottan összenéztünk, bevillant, hogy én akkor, annak idején, nem Balázs életét képzeltem tévesen, hanem a mi közös életünket mutatta meg Jézus számomra, hogy tudjak helyesen dönteni!

Boldogan, kócosan, pizsamában, mentem fel a padlásszobába, hogy berakjam a nagyoknak a reggelit. Igaz nem frisset és nem is kávésat. Ezt a részét Jézus kicsit kiszínezte nekem! ☺

Annak idején a döntéshez kértem két hónapot és magamban próbáltam keresni a választ, hogy jó-e Balázs mellett döntenem. Ez volt az első közös döntésünk Jézussal. Azóta is, 25 éve, minden nap hálát adok Érte, Balázsért!

**György atya:**

**A második kérdés** így hangzik:

**„Ígéred-e, hogy leendő feleségedet, tiszteled és szereted, míg a halál el nem választ benneteket egymástól?”**

* **Mi a szeretet?**

Nagyon sok könyv íródott a szeretetről, de a tapasztalataink, hogy sok téves képzet van az emberek fejében. Általában az emberek nagy százaléka érzelmet ért a szeretet fogalmán. A szeretet nem érzelem, hanem egy értelmi és akarati tett, mely teljes egészében a döntésemtől függ. Én személyesen tudom a szeretetet megalkotni a másik felé. A személyes döntésemtől függ, hogy szeretek, vagy sem. Ebben nagyjából szabad vagyok. Azért mondom, hogy nagyjából, mert ha megbántanak, ha fáradt vagyok, ha csalódásokat hordozok magamban, akkor nehezebb meghoznom a döntésemet, de akkor is képes lehetek. Ha rossz döntést hoztam, akkor, utána átgondolhatom, hogy másképp is dönthettem volna.

Krisztusi tanítás fókuszába áll a szeretet tanítása. Mikor egy farizeus, ártó szándékkal kérdezi, hogy melyik a legfőbb parancsolat az összes közül, akkor Jézus a szeretet parancsában határozza meg: Szeresd az Istent, teljes szívedből, minden erődből és szeresd felebarátodat, úgy, mint önmagadat.

Pál apostol a korinthusi levélben csodálatosan foglalja össze, hogy mi is a szeretet.

A szeretetnek három lépcsője van, amit meg kellene valósítani.

* **Az első lépcső**: Nem teszek olyat a másik embernek, amit nem szeretném, ha nekem tennének. Például nem szeretném, ha kritizálnának, ha megbántanának, ha elhagynának, ha ki gúnyolnának, stb. így én se kritizáljam, bántsam, ne hagyjam el, ne gúnyoljam a másikat.

**Julcsi:**

Amikor megismertem Balázst, olyan érzésem volt, mint, amikor a viharos tengeren a hajós egy békés kikötőre lel. Már épp feladta volna a küzdelmet, és íme, a kikötőben nincs szél, nincs hullám csak a nyugalom. Amikor Balázst először megöleltem ez volt az élményem. Ráadásul ez a nyugalom, göndör, sűrű, barna hajjal és ellenállhatatlanul jóképű külsővel párosult. ☺…ez 25 éve volt…

Ahogy jobban megismertem Balázst, olyan volt számomra, mintha a békés kikötő mellett egy elvarázsolt kis szigetet is kaptam volna, ahol egy szép és biztonságos házikóban otthonra is találhattam. Hiába zúgott a szél, kint a nyílt tengeren, a házban nyugalom és kedves elfogadó ölelés gyógyította a lelkem. …a házasságunk így indult….

Mint egy sérült pillangó vagy mint egy sérült madár kerültem Balázs karjaiba. Ő meggyógyította a szárnyamat, én meg örömömben körbe akartam vele repülni a mi kis szigetünket, körbe az egész világot. ….Ekkor derült, ki, hogy Balázs nem tud repülni.

Döbbenten láttam, hogy mennyire különbözőek vagyunk. Hideg zuhanyként ért, hogy eddig igazából nem is figyeltem rá igazán, csak a vonzó külseje és a bódító ölelése volt fontos. Haragos és csalódott voltam a saját figyelmetlenségem miatt.

Csalódott voltam, hogy nem tudunk társai lenni egymásnak. Nem értettem, hogy számára az öröm miért ilyen halk, miért ilyen zárt miért ilyen statív.

Egyre többször, olyan egyedül éreztem magam mellette, mintha még belőlem is elvett volna egy részt.….és ekkor már házasok voltunk….

Amikor kiderült, Balázsnak nincsenek szárnyai, igyekeztem Őt minél hamarabb és minél többször szembesíteni ezzel a hiányosságával. Ő meg szinte némán szenvedett.

Egyszer szólt csak vissza. Odahívott és megmutatta a hátán lévő púpot és azt mondta, tudod, itt vannak a szárnyaim, de nem tudtak kinőni. Akkor nagyon elszégyelltem magam. Rájöttem, hogy úgy viselkedtem, mint egy óvodás kisgyerek. Csúfolódtam és kegyetlen voltam.

**Balu:**

Julcsi kreativitása nem csak a lakásbelsőnk átalakításában, hanem a konyhaművészet terén is megnyilvánul.

Természetesen én nem ragaszkodom mindig a rántott hús-sültkrumpli-uborkasaláta harmonikus háromszögéhez egy vasárnapi ebéd idején, de a mézes mandulás ragu, fahéjas spagettivel és egyéb francia gasztronómiai csodák türelmem határát súrolják.

Egy-egy újabb recept kipróbálásakor megjegyzéseket teszek az elkészült, és elém tálalt ételre. Bízván benne, hogy Julcsi legközelebb megfogadja azokat. Pusztán jóindulatból…

Egy alkalommal azonban én készítettem ebédet az egész családnak, hagyományos csirkepörköltet tálaltam ki nekik galuskával. Julcsi megkóstolván megjegyezte, hogy szerinte több paprikát kellene máskor beleraknom. Engem hidegzuhanyként ért a kritikája, ami ráadásul jogos is volt. A megjegyzése feldúlttá tett, és igazságtalanságnak éltem meg az egészet.

Másnap vacsorára Julcsi főzött, és a tészta egy picit túlfőtt, amit én nem szeretek. Már éppen kerestem egy epés megjegyzést, amikor eszembe jutott a tegnapi nap, a csalódottságom a haragom, hogy hogyan fogadtam a kritikát Julcsitól.

És döntöttem… Ez a tészta, így ahogy van tökéletes…

**György atya:**

**A második lépcső:** Olyanokat tegyek a másik felé, amilyeneknek én magam is örülnék, ha ilyeneket tennének irányomban. Például én szeretném, hogy értékeljenek, hogy kedvesek legyenek velem szemben, ha megajándékoznának, ha segítenének. Így én is igyekszem a másikat értékelni, kedves lenni feléje, ajándékot adni, segíteni neki, stb.

**Julcsi:**

Amikor szembesültem vele, hogy eszembe sem jut, hogy én mit adjak Balázsnak, kissé megijedtem. Pláne, hogy ez a szembesítés nem magamtól történt, hanem egy házaspáros lelkigyakorlaton.

Eddig csakis az foglalkoztatott, mit akarok, mi jár nekem, mi az, amit nem kaptam meg, pedig járt volna nekem. A lelkem sok sérült része, hege, ápolása mellett, nem is láttam, az én nyugalmas kikötőm is sérülékeny, sőt a viharos élet újabb és újabb károkat okoz benne, és én is a kártevők között vagyok. Pedig annak idején nagyon felkészültnek gondoltam magam a házasságkötésünkkor.

Sarokba szorított érzésként éltem meg, nekem most valamit tennem kell. Már akkor voltak gyerekeink, volt tapasztalatom abban, hogyan is segít anya a gyermekének, de azt is láttam, itt nem anyáskodásról van szó, hanem másról. Az irgalmas szívű nő odaadásáról.

**Balu:**

Gyermekeink nevelésben Julcsi igen aktív, nekem a sok munka mellett ritkán jut időm rájuk sajnos…. de mélyen bizonytalannak is érzem magam ezen a területen

Egyik este azonban megkért, hogy foglakozzam kisebbik lányunkkal, matekozzak vele. 2 perc után dühösen pattantam fel az íróasztaltól, képtelen voltam megérteni, hogy ő mit nem ért két egyszerű tört összeadásában.

Julcsinak intettem, hogy most ő jön, de ő erre megsimogatott és kérte, hogy legyek türelemmel, megért engem. Nagy levegőt vettem és visszaültem Emma mellé törteket megoldani.

Nagyon jól estek Julcsi bátorító szavai, ezek megnyugtattak, és lelkesítettek. Elsöpörték bennem azt a félelmet, hogy én nem vagyok képes foglakozni a gyerekeimmel, mert türelmetlen vagyok.

Julcsi tavasszal az államvizsgájára készült, ami igen kimerítette. Az egyik este fáradtan görnyedt a tankönyve fölé, aztán dühösen összecsapta és kijelentette, hogy ő ezt befejezi, elege van belőle.

Éreztem, hogy itt most nekem kell erőt adnom neki, mellé ültem és biztattam….

**György atya:**

* **A harmadik lépcsőt** Jézus legfelkavaróbban a Szívtelen szolga példabeszédben mondta el nekünk.
* (Mt. 18, 21-35.)
* Ezzel a tanítással jutottunk el tulajdonképpen a témánkhoz. Ez az irgalmas szeretetről szól. Ha nem sikerült az első két lépcső, akkor szükségünk van az irgalmasságra, a bocsánatkérésre, illetve a megbocsátásra. A tízezer talentum és a száz dénár nem pénzbeli adóság Jézus példabeszédében, hanem az elrontott szeretetünk. Ahogyan Isten képes az adóság elengedésére, az irgalmassága miatt, úgy megköveteli tőlünk, hogy mi is képesek legyünk irgalmasnak lenni a párunk, vagy a felebarátunk iránt. Az életünk összes szeretetlensége, az a kifizethetetlen tartozás az Úr felé, amelyet a kereszthalálában elengedte. Ez az isteni szeretet motiváljon arra minket is, hogy mi is bocsássunk meg, illetve kérjünk bocsánatot egymástól. Pál a korinthusi levelében írja: „A nap ne nyugodjék le a haragotok felett.”

**Balu:**

Nehezen tudok megbocsájtani Julcsinak, főleg az apró dolgok tudnak kibillenteni a nyugalmamból, amire minduntalan vágyom.

Egyik reggel éppen az irodába indultam volna dolgozni, mikor Julcsi megemlítette, hogy el kellene vinnem őt most Esztergomba, mert sürgősen le kell adni egy papírt a tanulmányainak folytatásához. És rögtön indulnunk kellene, mert időre oda kell érni.

Nagyon haragos lettem, hogy csak most szól, és ráadásul az előre megtervezett munkabeosztásom is borulni látszott. Sarokba szorítva éreztem magam, bosszúsan és ingerülten ültem be az autóba. Nagyon megbántódtam azon, hogy Julcsi nem veszi figyelembe az én időbeosztásomat, és hogy ilyen kész helyzetek elé állít.

Hasonló érzések törtek fel bennem, mikor egyik vasárnap reggel korábban felkeltem, hogy Julcsi kérésének eleget téve, én készítsem el a reggelit.

A konyhában azonban a szombat esti mosatlan és rendetlenség várt rám. Dühös lettem, mert azt a munkát is nekem kellett elvégeznem, ami nem is az enyém lett volna.

Hangos csörömpöléssel álltam neki elmosogatni.

Minkét esetben a kiszolgáltatottság és főleg a kihasználtság érzése okozott bennem feszültséget.

De miért érzem magam ilyenkor kihasználtnak? Hisz Julcsi megkért rá, és nyilván nem azért, hogy bosszantson, hanem mert pont ő a kiszolgáltatott ezekben a helyzetekben, és pont rám számíthat, csak rám… én meg helyette saját önzőségemet láttam..

**Julcsi:**

A világban én úgy tanultam, keressünk hibást, vessük a szemére és féljünk a következményektől. Így azonban nehéz nekem irgalmasnak lenni.

Kettőnk küzdelme szembesített azzal, hogy a bennem lévő irgalmas szívű nő egy sérült, magatehetetlen beteg. De Balázs ennek ellenére még mindig szeretett, bízott bennem és kitartott mellettem.

Elkezdtem igyekezni. Először még csak fejben. Ahogy a közösségünkben láttam. Megpróbáltam meghallgatni, megpróbáltam figyelembe venni a vágyait, érzéseit. Értékességét kiemelni, erre rávilágítani. Bizalommal lenni iránta.

Ő is máshogy nézett engem. Figyelmesebb lett. Elkezdte kiszeretni belőlem a nőt.

Elkezdtünk együtt is imádkozni, főként rózsafüzért, ami elsőre nehéz, monoton, mint az örökös szeretetdöntés a házasságban, de minden egyes elmondott 10-el könnyebbé és felszabadultabbá váltunk.

A tekintetünk egymáson keresztül nyílt meg Isten felé.

Egy komoly próbatétel is „segített” ebben, amikor nagyon beteg lettem és teljesen rá kellett magam hagynom, meg az összes gyerek összes gondját, a háztartást…a mindent Balázsra…és helyette irgalmasságot kaptam. Gyógyultam testileg, lelkileg. Nagyon megerősítette a kapcsolatunkat. Balázs röpködött körülöttünk, a közben egyre nagyobbá és erősebbé vált szárnyaival.

Ha ránézek Balázsra, meghatott leszek, és azt gondolom, Isten engem nagyon szeret, hogy ilyen kincset adott számomra. Minden nap hálát adok Érte. És azért is, hogy a közös szárnyalásaink során az Ő tekintete mindig óvatosan végigpásztázza a gyalogos utakat is, hiszen már többször is ez mentett meg minket egy-egy zuhanás után.

**György atya:**

**A harmadik kérdés:**

**„Elfogadod-e gyermeket, akikkel Isten megajándékozza házasságotokat?”**

* A házasság lényegéhez tartozik a nyitottság az élet továbbadására. Az önző társadalomnak a tapasztalat, hogy egyre jobban elzárkózik a gyermek vállalásától. Európának most ez a legnagyobb problémája, hogy nincs gyermek, és kik fognak dolgozni a jövőben, kik fogják eltartani a nyugdíjasokat? A migránsok importálása egy öngyilkosság Európának. A kormányunk józan intézkedése, amit a családokért tesz, némi reményre add lehetőséget, hogy hátha a népszaporulat hatására, meg lehet menteni egy országot.
* Magam egy nagycsaládba születtem bele, amely meghatározó élményt jelentett számomra. Nagyon hálás vagyok a szüleimnek ezért.

**Balu:**

16 évvel ezelőtt, egy szép napsütéses októberi napon, Julcsi elkerekedett szemekkel, meglepett arccal, mutatott egy terhességi tesztet, ami pozitív volt.

Úgy éreztem magam, mint aki hidegzuhanyt kapott. Most? Hiszen három év és három hónap alatt három gyermekünk is született! A legkisebb még csak nyolc hónapos?

Most? Amikor végre megvehettünk egy ötszemélyes autót a rozoga 30 éves autó helyett, amiben még biztonsági öv sem volt?

Ránéztem Julcsi arcára. Hogy fogja bírni? De Ő boldognak tűnt. Egyáltalán nem aggályoskodott.

Én azonban megerőszakoltnak éreztem magam. Tudtam, hogy nem utasítanám el, de nem tudtam örömmel igent mondani rá. Szégyenletes gondolatok jutottak eszembe a kis magzattal kapcsolatban. Szorongva mászkáltam napokig.

Nem sokkal utána Julcsi karambolozott az újonnan vásárolt-5 személyes autóval. Szerencsére senki sem sérült meg, de félelem és aggodalom volt bennem, nehogy elveszítsük a magzatot! Akkor értettem meg, mennyire szeretem ezt a kicsi embert, nem az autó volt fontos, hanem az ő egészsége. Akkor már valóban igent tudtam rá mondani!

Ez a kisember ma már elmúlt 15 éves.

**Julcsi:**

Életem eleje nehezen indult. Édesanyám és nagymamám között folyamatos ellenségeskedés volt. Nagymamám ráadásul a demencia végstádiumában volt, amikor én megfogantam. Sok mindent nem tudok erről az időszakról, de sajnos a tudatalattimban viszont ott van minden. Egy véletlen elszólásból megtudtam például, hogy nagymamám megütötte édesanyámat, amikor megtudta, hogy én már élek és ott vagyok a pocakjában, és mindezt azért tette, hogy megsemmisítsen, hiszen édesanyám, lázadásból, nem kötött szentségi házasságot. Amikor megszülettem, egy szobában laktunk, a beteg nagymamámmal, aki egy függönnyel volt elválasztva. Én egy igazi, síró csecsemő voltam. Sokszor az társasház udvarára toltak, hogy ott sírjak. Ne zavarjak.

Az életünk egy éves korom után békésebbé vált. Édesanyámmal a kapcsolatom azonban, talán a kezdeti idők feszültsége miatt is, soha nem lett harmonikus. Az elutasítottság érzése végigkísérte, kíséri a kapcsolatunkat.

Amikor először megtudtam, hogy egy élet kezdődött bennem, akkor egy dologért imádkoztam, hogy tudjam szeretni, elfogadni a gyermekemet! Bár se jó példa, se jó tapasztalat nem ért az anya gyermek kapcsolat terén, ennek ellenére, öt terhességből, öt egészséges gyermekünk született, öt teljesen normális szülés után. Azóta is csak gyönyörködöm bennük és végtelenül boldog vagyok velük! Az anyaságban élem meg legteljesebben az értékességemet. Itt tudom pontosan, mit kell tennem, mi a jó nekik! Biztos vagyok benne, hogy ez csakis Isten segítségével sikerülhetett és persze Balázs támogatásával! Számomra, a gyermekeimmel való kapcsolat, nap, mint nap, erősíti a hitemet, mutatja Isten jelenlétét az életemben!

**György atya:**

**A negyedik kérdés:**

**„Ígéred-e, hogy Krisztusnak és az ő egyházának a törvényei szerint neveled őket?”**

* A gyermekvállalás egyben egy felelősség, és nem egy könnyű feladat. A világnak hatalmas hatása van a gyermekek nevelésére. Sajnos a liberális gondolkodás a keresztény családokba is beszüremkedik. Vagyis nem nevelik a gyermekiket, hanem úgy gondolják, hogyha mindenben engednek a gyermeküknek, akkor fogja igazán szeretni őket. Ezzel elkezdődik egy horror a családban, mert önző, követelőző, hisztis gyermeket nevelnek így. A gyermek nem érzi biztonságban magát így. Kellenek a korlátok, mert nem ismeri azokat. Egy szülőnek kell kimondani, hogy ez jó, ez nem jó, ezt szabad, ezt nem szabad, különben öntörvényű lesz, és nem tudja megtanulni, hogy mi az a szeretet. Ha ismeri a korlátokat, akkor egy biztonságban érzi magát.
* Krisztus törvényei a szeretet parancsolatban találhatjuk meg. Minden ember hajlamos az önközpontúságra, vagyis amikor meghozza a döntéseit, akkor az önző szempontok irányítják. Mi nekem a legkedvezőbb, a legkényelmesebb, a legértékesebb, a legfinomabb, stb. és ezeket választja. Jézus a szeretet parancsában viszont azt tanította, hogy szeresd Uradat, Istenedet teljes szívedből, és felebarátodat, mint önmagadat. Ez a szeretetnek a hármas útja. Isten, felebarát, önmagam. Mit is jelent ez? Mikor döntök, akkor meg kell kérdeznem magamtól, hogy ez a döntés kedves lenne Isten előtt, kedves lenne a házastársam előtt, a családom előtt, örülnének neki? Az önmagam helyes szeretete, hogy értéknek tartsam magamat. Hogy én egy szerethető és értékelhető valaki vagyok. Erre a szülő adhatja meg a bizonyságot, hogy sokszor megtapasztalja, hogy szereti, hogy kimondja feléje az értékelést. „Te milyen ügyes voltál. Nagyon büszke vagyok reád., stb.”

**Julcsi:**

A gyerekek nevelése nehéz kérdés! Ezt ebben a környezetben nem is kell hangsúlyoznom! ☺ Erre a témára is szánhatnánk egy egész délelőttöt!

Legidősebb gyermekünk 20 éves, utána lévő 18, a következő 17, majd 15 és a legfiatalabb 8 éves.

Gyermek-koromban nem kaptam vallásos nevelést, ahogy az előbb említettem, édesanyám és nagymamám feszült kapcsolatának ez is egyik eredménye lett. Felnőttként magam döntéseként keresztelkedtem meg. Számomra felkavaró és egyben megérintő az a tudat, hogy nagymamám, aki a halálomat akarta, amiatt, hogy nem egy Szentségben megáldott kapcsolatban fogantam, minden bizonnyal segítségemre volt folytonos közbenjárásával a megtérésemben.

Istenre ketten, kézen fogva találtunk rá Balázzsal, így mindketten arra vágytunk, hogy a vallásos nevelést meg tudjuk adni a gyermekeinknek. Tehát ez a fogadalom teljesen egyértelmű volt számunkra ott az oltárnál is.

A 20. házassági évfordulónkon Balázs levetítette a gyerekeknek az esküvőnkről készült felvételt és meghatottan nézték, ahogy megígérjük, hogy Krisztus Egyházának a törvényei szerint neveljük őket.

A kamasz-korig könnyen ment a gyerekek vallásos nevelése, majd megakadtunk vele. Akkor nekünk is feljebb kellett nőnünk ehhez a feladathoz és meg kellett értenünk, hogy a hitet nem adhatjuk át nekik, arra nekik kell rátalálni, viszont a mi példánk, tapasztalatunk átadása segítség lehet számukra az útjukon.

Bevallom, ma már sokszor hálás vagyok azért ahonnan jöttem, és amiket én kaptam, mert ezek sokban tágítják a látókörömet. Nem okoz megbotránkozást a szülők érdektelensége a hittel kapcsolatban, a hitoktatói munkám során, magam példáján tudom, hogy Isten bármikor, bárhol tud csodát tenni, ez az Ő döntése, hogy mikor és kivel teszi azt, nyílván a mi belegyezésünk azért szükséges hozzá. Megértem azt is, hogy az egyház szavait, fogalmazását a mai gyerekek nem mindig értik, valamikor idegenkednek tőle. A félelem alapú pedagógia, ma már nem megengedhető (megjegyzem régen sem volt nyerő). Például, amikor a nagy fiaim nem akartak a kamasz korukban eljárni ministrálni, először én is azt mondtam nekik: Jézus most szomorú. De ez nem igazán segített. Később, sokszor visszakaptam tőlük, hogy ez a mondat még elutasítóbbá tette őket. Kénytelen voltam elnézést kérni tőlük azért, hogy érzelmileg akartam őket zsarolni. Imáimban kértem Istent, hogy segítsen nekik, hogy ne a félelem kapcsolja őket a hithez. Ezek után nem volt nekik kötelező elmenni. Ma már maguktól elmennek időnként.

Sokat segít a kamaszaink nevelésében a Szentjánosbogár közösség és az Antiochiás közösség. A misére járás és az Isten általi töltekezés így - egyelőre - nem okoz gondot.

**Balu:**

22 évvel ezelőtt, az esküvőnk napján nem gondolkodtam el azon, mit fogok én csinálni a gyerekeimmel, hogyan fogom őket nevelni. Azt végkép nem gondoltam, hogy öt gyermeket bíz ránk a Jóisten. Kettő gyermeket láttam a körülöttünk lévő családokban ez volt a minta... de legalább volt minta, mert apai minta már nem jutott. Sok bizonytalanság félelem és tanácstalanság volt bennem, hogy kell egy apának viselkednie, hogyan kell Krisztus és az ő egyházának a törvényei szerint nevelnem a rám bízott gyermekeket. Olyan érzés volt mikor az ember elindul a hegyekbe és már az elején sűrű ködbe kerül, se előre se hátra nem lát, csak az utat maga alatt. Bíznom kellett hogy az az út a jó irányba vezet.

Emlékszem mikor első gyermekünkkel éjjeli műszakban voltam és a szobában fel alá járkáltam hátha elalszik, de ő csak nézett az apró szemeivel rám, virgoncan. Én meg a fáradságtól kóvályogva lefejeltem a nyitott ablakot. A dühömet és haragomat próbáltam egy üdvözlégy elmondásába fojtani.

Persze most már tudom, hogy az a mondás nem légből kapott hogy „kis gyerek kis gond nagy gyerek nagy gond”. A nagyokkal teljesen más kihívások elé néz apai feladat. Vannak egyszerűbbnek tűnő feladatok, mint amikor meg kell magyarázni, hogy okos telefont csak a 16. születésnapjára kaphat, addig érje be egy hagyományos mobiltelefonnal.

Viszont nehéz és átgondolt beszélgetéseket kell lefolytatni mikor a nagyfiú elkéredzkedik, mert szeretne ott aludni a barátnőjénél. Bízva benne de közben kételkedve is abban, tudja-e a fiú, hogy most rajta nagyon nagy felelősség van. A tisztaság megtartása a házasságig mennyire fontos, hogy ez a házasság szentségében mennyire nagy erő, és hogy én ezt példaként nem tudom megmutatni neki.

Itt csakis a bizalom számít, bízom-e Istenben, hogy segít nekem a nevelésben. Hogy az az út, ösvény, meredek sziklafal, aminek a végét nem látom a ködtől, az igenis elvezet azon az úton, amin Krisztust követi. Csakis a bizalom adja meg azt az ajándékot hogy a karomban lévő pici lányom a következő másodpercben már csukott szemmel aludt, és a nagyfiam határozottam kiáll a tisztaság megtartása mellett és ezt már meg is beszélték a barátnőjével. Ilyenkor hálás vagyok, hogy apa lehettek.

(Gy.a.) 3’

Befejezésül egy példát szeretnék elmondani, ami nagyon megérintett engem. Mikor nagyon nehéz szeretni, akkor ez motiváljon minket. „A végtelen kötél”